**Ministru kabineta rīkojuma projekta „Par valsts meža zemes nodošanu Olaines novada pašvaldības īpašumā” sākotnējās ietekmes novērtējuma ziņojums (anotācija)**

|  |
| --- |
| **Tiesību akta projekta anotācijas kopsavilkums** |
| Mērķis, risinājums un projekta spēkā stāšanās laiks (500 zīmes bez atstarpēm) | Projekta mērķis ir atļaut Zemkopības ministrijai nodot bez atlīdzības Olaines novada pašvaldības īpašumā valsts meža zemi – valsts nekustamo īpašumu „Līdumu karjers” (nekustamā īpašuma kadastra Nr.8080 007 0213) 29,4944 ha kopplatībā – Olaines pagastā, Olaines novadā, lai to izmantotu pašvaldības autonomās funkcijas īstenošanai – parka ierīkošanai un uzturēšanai. Projekts stāsies spēkā pēc tā pieņemšanas Ministru kabinetā. |

|  |
| --- |
| **I. Tiesību akta projekta izstrādes nepieciešamība** |
| 1. | Pamatojums | Meža likuma 44. panta ceturtās daļas 2. punkta „c” apakšpunkts un Publiskas personas mantas atsavināšanas likuma (turpmāk – Atsavināšanas likums) 42. panta pirmā daļa un 43. pants. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Atsavināšanas likuma 43. pantā noteikts, ka atļauju atsavināt valsts nekustamo īpašumu bez atlīdzības dod Ministru kabinets, pieņemot par to attiecīgu lēmumu.Savukārt no Atsavināšanas likuma 42. panta pirmās daļas izriet, ka valsts nekustamo īpašumu atvasinātas publiskas personas īpašumā var nodot bez atlīdzības, vienlaikus reglamentējot, ka Ministru kabinets lēmumā par valsts nekustamā īpašuma nodošanu bez atlīdzības atvasinātas publiskas personas īpašumā nosaka, kuru atvasinātas publiskas personas funkciju vai deleģēta pārvaldes uzdevuma veikšanai tiek nodots nekustamais īpašums. Saskaņā ar Meža likuma 44. panta ceturtās daļas 2. punkta „c” apakšpunktu zemesgrāmatā ierakstītās valsts meža zemes atsavināšanu var atļaut ar ikreizēju Ministru kabineta rīkojumu, ja valsts meža zeme nepieciešama likumā „Par pašvaldībām” noteikto pašvaldības autonomo funkciju veikšanai, tostarp parku ierīkošanai un uzturēšanai. Minētā pašvaldības autonomā funkcija atbilst likuma „Par pašvaldībām” 15. panta pirmās daļas 2. punktam, kurā noteikts, ka pašvaldību autonomajās funkcijās ietilpst savas administratīvās teritorijas labiekārtošanas un sanitārās tīrības nodrošināšana, tostarp parku, skvēru un zaļo zonu ierīkošana un uzturēšana.Atbilstoši Meža likuma 44. panta piektajai daļai Ministru kabinets nosaka kārtību, kādā valsts meža zeme atsavināma šā panta ceturtās daļas 2. punktā minēto pašvaldības autonomo funkciju veikšanai. Kārtību, kādā valsts meža zeme atsavināma, reglamentē Ministru kabineta 2006. gada 19. septembra noteikumi Nr.776 „Valsts meža zemes atsavināšanas kārtība” (turpmāk – noteikumi Nr.776).Noteikumu Nr.776 13.punkts paredz, ka pēc zemes vienības ierakstīšanas zemesgrāmatā un meža inventarizācijas materiālu un mežaudzes vērtības saņemšanas ministrija sagatavo rīkojuma projektu par valsts meža zemes atsavināšanu.Zemkopības ministrija atbilstoši noteikumiem Nr.776 ir izvērtējusi Olaines novada pašvaldības iesniegtos dokumentus par valsts meža zemes atsavināšanu.Olaines novada pašvaldība ar 2014. gada 11. februāra vēstuli Nr.1.53./610 iesniedza atsavināšanas ierosinājumu – Olaines novada domes 2014. gada 29. janvāra sēdes lēmumu Nr.1 (prot. Nr.1, 30.p.), kurā nolemts ierosināt Zemkopības ministrijai nodot bez atlīdzības Olaines novada pašvaldībai nekustamā īpašuma „Spulles masīvs” (kadastra Nr.8080 007 0016) sastāvā ietilpstošo zemes vienību ar kadastra apzīmējumu 8080 007 0069 1,98 ha platībā, zemes vienību ar kadastra apzīmējumu 8080 007 0086 0,8644 ha platībā un daļu no zemes vienības ar kadastra apzīmējumu 8080 007 0078 26,645 ha platībā, kuras kopā veido 29,4944 ha, likuma „Par pašvaldībām” 15.panta pirmās daļas 2.punktā noteiktās pašvaldības autonomās funkcijas – parku ierīkošanas un uzturēšanas – īstenošanai (publiskas atpūtas vietas izveidošanai rekreācijai un atpūtai pašvaldības iedzīvotājiem). Nekustamais īpašums „Spulles masīvs” Olaines pagastā, Olaines novadā 2011. gada 14. janvārī ir reģistrēts zemesgrāmatā uz valsts vārda Latvijas Republikas Zemkopības ministrijas personā (Rīgas rajona tiesas zemesgrāmatu nodaļas Olaines pagasta zemesgrāmatas nodalījums Nr.100000486286).Akciju sabiedrība „Latvijas valsts meži” kā valsts meža īpašuma pārvaldītāja un apsaimniekotāja 2014. gada 21. maija vēstulē Nr.4.1-1.2\_03u8\_101\_14\_106, informēja Zemkopības ministriju, ka neiebilst pret nekustamā īpašuma „Spulles masīvs” (kadastra Nr.8080 007 0016) sastāvā ietilpstošo zemes vienību 29,4944 ha kopplatībā, Olaines pagastā, Olaines novadā atsavināšanu par labu Olaines novada pašvaldībai autonomās funkcijas – parku ierīkošanas un uzturēšanas – veikšanai, ja tiek ievēroti šādi nosacījumi:1. atsavināšanas gadījumā pašvaldība noslēdz servitūta līgumu par pievienotajā shēmā iezīmētajām dabiskām brauktuvēm, kas nepieciešamas akciju sabiedrības „Latvijas valsts meži” meža apsaimniekošanas darbu veikšanai un ugunsapsardzības nodrošināšanai meža masīvos, kuri robežojas ar atsavināmo platību;
2. platība, ko pašvaldība vēlas atsavināt, ietilpst medību tiesību nomas platībās, kas saskaņā ar noslēgto līgumu iznomātas medību klubam „Celtnieks”. Atsavināšanas gadījumā būtu nepieciešams grozīt noslēgto līgumu par medību tiesību nomu, izslēdzot atsavināmo platību no nomas platībām.

Akciju sabiedrība „Latvijas valsts meži” ar Olaines novada pašvaldību 2013. gada 5. jūnijā noslēdza vienošanos par zemes gabala bezatlīdzības lietošanu uz pieciem gadiem ar mērķi – rekreācijas teritorijas ierīkošanai un uzturēšanai, kas ietver arī infrastruktūras elementu un īslaicīgas lietošanas būvju bez pamatiem izvietošanu. Vienošanās paredz: ja zemes gabala daļa tiek izmantota atbilstoši nodošanas mērķim, pašvaldība trīs gadu laikā no vienošanās noslēgšanas brīža apņemas izskatīt iespēju par valsts meža zemes atsavināšanas ierosināšanu saskaņā ar Meža likuma 44. panta ceturtās daļas noteikumiem. Zemkopības ministrija no Olaines novada pašvaldības 2014. gada 10. jūlija vēstulē Nr.4.4.1./2993 un 2014. gada 21. augusta vēstulē Nr.7.3./3737 saņēma papildu dokumentus par valsts meža zemes – nekustamā īpašuma „Spulles masīvs” (kadastra Nr.8080 007 0016) sastāvā ietilpstošās zemes vienības ar kadastra apzīmējumu 8080 007 0069 1,98 ha platībā, zemes vienības ar kadastra apzīmējumu 8080 007 0086 0,8644 ha platībā un daļas no zemes vienības ar kadastra apzīmējumu 8080 007 0078 26,645 ha platībā (29,4944 ha kopplatībā) – atsavināšanu, pašvaldības autonomās funkcijas īstenošanai – parku ierīkošanai un uzturēšanai. Olaines novada pašvaldība 2014. gada 17. jūlija izziņā un 2014. gada 21. augusta vēstulē Nr.7.3./3737 norāda, ka saskaņā ar 2008. gada 16. jūlija Olaines pagasta padomes saistošo noteikumu Nr.8 „Olaines pagasta teritorijas plānojums 2008.–2020. gadiem grafiskā daļā, teritorijas izmantošanas un apbūves noteikumi” (izdoti ar lēmumu prot. Nr.15, 3.§., spēkā no 25.07.2008.) III daļā minēto Olaines novada pašvaldības plānotā darbība (parka ierīkošana un uzturēšana) nekustamā īpašuma „Spulles masīvs” daļā (zemes vienībā ar kadastra apzīmējumu 8080 007 0069 1,98 ha platībā, zemes vienībā ar kadastra apzīmējumu 8080 007 0086 0,8644 ha platībā un daļā no zemes vienības ar kadastra apzīmējumu 8080 007 0078 26,645 ha platībā) atbilst spēkā esošajam teritorijas plānojumam. Zemkopības ministrija 2014. gada 22. septembrī pilnvaroja Olaines novada pašvaldību īstenot darbības, kas saistītas ar valsts meža zemes *–* nekustamā īpašuma „Spulles masīvs” (kadastra Nr.8080 007 0016) sastāvā ietilpstošās zemes vienības ar kadastra apzīmējumu 8080 007 0069 1,98 ha platībā, zemes vienības ar kadastra apzīmējumu 8080 007 0086 0,8644 ha platībā, kā arī zemes vienības ar kadastra apzīmējumu 8080 007 0078 daļas 26,65 ha platībā, kopplatībā 29,4944 ha – atsavināšanu –zemes vienības daļas nodalīšanu apvidū, zemes robežu plāna izgatavošanu un meža inventarizāciju.Olaines novada pašvaldība ar 2016. gada 6. jūnija vēstuli Nr.1.53./2593 nosūtīja Olaines novada domes 2016. gada 25. maija lēmumu „Par nekustamā īpašuma „Spulles masīvs”, Olaines pagastā, Olaines novadā, sadalīšanu” (prot. Nr.5, 24.p.).Nekustamais īpašums „Līdumu karjers” (nekustamā īpašuma kadastra Nr.8080 007 0213) (turpmāk – nekustamais īpašums „Līdumu karjers”) ar tajā ietilpstošajām zemes vienībām ar kadastra apzīmējumiem 8080 007 0069 1,98 ha platībā, 8080 007 0086 0,8644 ha platībā un 8080 007 0209 26,65 ha platībā, kuras atdalītas no nekustamā īpašuma „Spulles masīvs” Olaines pagastā, Olaines novadā (kadastra Nr.8080 007 0016), 2017. gada 19. decembrī ir reģistrēts zemesgrāmatā uz valsts vārda Latvijas Republikas Zemkopības ministrijas personā (Olaines pagasta zemesgrāmatas nodalījums Nr.100000573907).Olaines novada pašvaldība ar 2018. gada 4. janvāra vēstuli Nr.1.53./60 iesniedza Olaines novada domes 2017. gada 20. decembra sēdes lēmumu (prot. Nr.18, 12.p.), ar kuru, ņemot vērā valsts meža zemes atsavināšanas procesā īstenotās darbības, tostarp atdalot izveidojot jaunu nekustamo īpašumu „Līdumu karjers”, nolemts grozīt Olaines novada domes 2014. gada 29. janvāra sēdes lēmumu, izsakot domes lēmuma nosaukumu un 1.punktu jaunā redakcijā un paredzot ierosināt Zemkopības ministrijai nodot bez atlīdzības Olaines novada pašvaldībai nekustamo īpašumu „Līdumu karjers” (kadastra Nr.8080 007 0213), kas sastāv no trim zemes vienībām – zemes vienības ar kadastra apzīmējumu 8080 007 0069 1,98 ha platībā, zemes vienības ar kadastra apzīmējumu 8080 007 0086 0,8644 ha platībā un zemes vienības ar kadastra apzīmējumu 8080 007 0209 26,65 ha platībā, kuras kopā veido 29,4944 ha, – likumā „Par pašvaldībām” 15.panta pirmās daļas 2.punktā noteiktās pašvaldības autonomās funkcijas – gādāt par savas administratīvās teritorijas labiekārtošanu, publiskai lietošanai paredzēto parku un zaļo zonu ierīkošanu un uzturēšanu – pildīšanai un parku ierīkošanai un uzturēšanai. |
| 3. | Projekta izstrādē iesaistītās institūcijas un publiskas personas kapitālsabiedrības | Zemkopības ministrija un akciju sabiedrība „Latvijas valsts meži” |
| 4. | Cita informācija | Nav. |

|  |
| --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Nav. |
| 2. | Tiesiskā regulējuma ietekme uz tautsaimniecību un administratīvo slogu | Nekustamais īpašums „Līdumu karjers” ir apgrūtināts ar lietu tiesībām – no 10 līdz 25 hektāriem lielas dabiskas ūdenstilpes vides un dabas resursu aizsardzības aizsargjoslas teritorija lauku apvidos (2,2055 ha platībā) un ekspluatācijas aizsargjoslas teritorija gar valsts vietējiem un pašvaldību autoceļiem lauku apvidos (1,6 ha platībā). Aizsargjoslu veidus un to funkcijas, kā arī saimnieciskās darbības aprobežojumus aizsargjoslās reglamentē Aizsargjoslu likums. Tādējādi Olaines novada pašvaldībai kā nekustamā īpašuma īpašniekam būs saistoši un jāievēro Aizsargjoslu likumā noteiktie vispārīgie aprobežojumi, kā arī konkrētajai aizsargjoslai noteiktie aprobežojumi.Pēc Ministru kabineta rīkojuma projekta pieņemšanas un nodošanas un pieņemšanas akta parakstīšanas akciju sabiedrība „Latvijas valsts meži” grozīs ar mednieku klubu „Celtnieks” noslēgto medību tiesību nomas līgumu, medību tiesību nomas platības samazinot par atsavināto valsts meža zemes platību.Tāpat pēc Ministru kabineta rīkojuma projekta pieņemšanas un nodošanas un pieņemšanas akta parakstīšanas starp Olaines novada pašvaldību un akciju sabiedrību „Latvijas valsts meži” tiks noslēgts servitūta līgums par dabiskajām brauktuvēm, kas nepieciešamas akciju sabiedrībai „Latvijas valsts meži” apsaimniekošanas darbu veikšanai un ugunsapsardzības nodrošināšanai meža masīvos, kuri robežojas ar atsavināto platību. Ar Ministru kabineta rīkojuma projekta pieņemšanu zaudēs spēku starp akciju sabiedrību „Latvijas valsts meži” un Olaines novada pašvaldību 2013. gada 5. jūnijā noslēgtā vienošanās par zemes gabala bezatlīdzības lietošanu, lai ierīkotu un uzturētu rekreācijas teritoriju. Parka ierīkošanu pēc valsts meža zemes atsavināšanas un tā uzturēšanu Olaines novada pašvaldība īstenos atbilstoši Ministru kabineta 2013. gada 5. marta noteikumiem Nr.123 „Noteikumi par parku un mežaparku izveidošanu mežā un to apsaimniekošanu”. |
| 3. | Administratīvo izmaksu monetārs novērtējums | Nav. |
| 4. | Atbilstības izmaksu monetārs novērtējums | Nav. |
| 5. | Cita informācija | Nav. |

|  |
| --- |
| **III. Tiesību akta projekta ietekme uz valsts budžetu un pašvaldību budžetiem** |
| Projekts šo jomu neskar. |

|  |
| --- |
| **IV. Tiesību akta projekta ietekme uz spēkā esošo tiesību normu sistēmu** |
| Projekts šo jomu neskar. |

|  |
| --- |
| **V. Tiesību akta projekta atbilstība Latvijas Republikas starptautiskajām saistībām** |
| Projekts šo jomu neskar. |

|  |
| --- |
| **VI. Sabiedrības līdzdalība un komunikācijas aktivitātes** |
| 1. | Plānotās sabiedrības līdzdalības un komunikācijas aktivitātes saistībā ar projektu | Informācija par rīkojuma projektu 2018. gada 8. februārī publicēta Zemkopības ministrijas tīmekļa vietnes ([www.zm.gov.lv](http://www.zm.gov.lv)) sadaļā „Sabiedriskā apspriešana”, sabiedrības pārstāvjiem dodot iespēju rīkojuma projekta izstrādes gaitā sniegt viedokļus.  |
| 2. | Sabiedrības līdzdalība projekta izstrādē | Nav. |
| 3. | Sabiedrības līdzdalības rezultāti | Priekšlikumi par rīkojuma projektu no sabiedrības locekļiem netika saņemti. |
| 4. | Cita informācija | Nav. |

|  |
| --- |
| **VII. Tiesību akta projekta izpildes nodrošināšana un tās ietekme uz institūcijām** |
| 1. | Projekta izpildē iesaistītās institūcijas | Projekta izpildi nodrošinās Zemkopības ministrija, akciju sabiedrība „Latvijas valsts meži” un Olaines novada pašvaldība. |
| 2. | Projekta izpildes ietekme uz pārvaldes funkcijām un institucionālo struktūru.Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Rīkojuma projekta izpilde neietekmē pārvaldes funkcijas un uzdevumus, tās netiek paplašinātas vai sašaurinātas. Jaunas institūcijas saistībā ar rīkojuma projekta izpildi netiek radītas, un rīkojuma projekts neparedz arī esošu institūciju likvidāciju vai reorganizāciju. Rīkojuma projekta izpildi var nodrošināt esošajās institūcijās ar tām pieejamiem resursiem. |
| 3. | Cita informācija | Rīkojuma projektam nav ietekmes uz valsts budžetu, jo papildu līdzekļi no valsts budžeta nav nepieciešami. Olaines novada pašvaldība segs izdevumus, kas saistīti ar nekustamā īpašuma „Līdumu karjers” pārreģistrāciju uz Olaines novada pašvaldības vārda.Ministru kabineta rīkojums tiks publicēts Latvijas Republikas oficiālajā izdevumā „Latvijas Vēstnesis”, kā arī būs pieejams bezmaksas normatīvo aktu bāzē [www.likumi.lv](http://www.likumi.lv). |

Zemkopības ministrs Jānis Dūklavs

Zemkopības ministrijas valsts sekretāre Dace Lucaua

Žagare 67027558

Inga.Zagare@zm.gov.lv